《上泸州杨尚书四十韵》
宋代·程公许

清莹玻璃水，巉岩石笋峰。孕才供世用，有道致时雍。

阀阅宋清节，源流唐靖恭。异时先太史，司匦事光宗。

忠愤排黄闼，忧危溢皂封。扶颠重立极，涉笔但司农。

馀地勤菑穫，连城荐璧琮。羽毛参薛凤，头角半荀龙。

赫奕誇分鼎，铿鍧响大镛。云霄才直上，时运快遭逢。

袖馥麋丸赐，芸翻蠹简重。亨衢无龃龉，按辔独从容。

监寺虽平进，班行叹乏供。赐茶经幄暝，濡笔殿坳彤。

晓陛荷囊拥，春墀革履跫。时来如邂逅，虑远妙弥缝。

霖雨睿思渴，云山归兴浓。入辞亲黼座，宣劝滟金钟。

可使安耕稼，无劳访枸筇。锦衣华故里，茸纛拂遐冲。

龙驾攀无及，乌号涕莫从。嗣皇初访落，达孝极思庸。

故老尤纡眷，庭臣孰比踪。威名震滇僰，治体嗣黄龚。

白羽閒春燕，黄埃敛夕烽。官刑惩纵暴，民气化醇醲。

北定风檐敞，西来雪浪舂。凭栏聊放目，忧国若为悰。

褒诏烦因任，真祠未许慵。定知频侧席，胡不趣追锋。

念昔联瓜葛，游谈及菲葑。驽骀劳剪拂，矿质费陶镕。

冰谷窘寒冻，石田加蕴爞。摄斋时缓缓，衔感志忪忪。

世论方胶柱，人情谨护痈。迟公归燮理，为国扫蒙茸。

溯日孤忠炯，飞霜两鬓松。欲酬青玉案，何有色丝胸。

自笑疏顽甚，犹须砭剂攻。兔丝虽小草，千丈托长松。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。